section_heading: Povratak: 1999.–danas
paragraph_text: Iron Maiden počeo je snimati svoj šesnaesti studijski album, The Book of Souls, u rujnu 2014. u studiju Guillaume Tell Studios u Parizu. Na nosaču zvuka, prvi put od albuma Powerslave, našle su se dvije pjesme čiji je jedini autor bio Dickinson, "If Eternity Should Fail" i "Empire of the Clouds", od kojih je prvu izvorno skladao za mogući samostalni album. "Empire of the Clouds" značajna je po tome što je najdulja skladba skupine jer traje više od 18 minuta te na njoj Dickinson prvi put svira klavir jer ju je tako izvorno skladao. Grupa je otišla na promidžbenu turneju za uradak 2016. godine te je tijekom nje Dickinson ponovo pilotirao privatnim zrakoplovom grupe, Ed Force Oneom (ovog puta džambo džetom Boeing 747-400).